羅山
作者：吳曾
朝代：宋

paragraphs: 兒時聞羅山，窟穴居神仙。
念念每欲往，終爲俗累牽。
茲晨復何夕，風日媚晴暄。
偶與二三子，徑來踐前言。
崎嶇涉岡澗，峭蒨淩雲烟。
崖斷或如瀉，坡平俄若川。
有泉何自來，但覺聲涓涓。
縈紆若蛇走，往注山腹田。
徘徊一濯足，入袖風翩翩。
俄登最高嶺，中觀屋數椽。
嶙峋老石像，摩挲不記年。
桃花破叢菅，一笑爲嫣然。
石屏與翠壁，擁從相後先。
物色恣觀覽，萬界滿眼前。
適問同遊人，茲爲第幾天。
不然何秀拔，不與衆峰連。
長安在何許，無乃落日邊。
十年苦搶攘，戰血腥戈鋋。
誰知塵外客，一壑能自專。
徜徉得此樂，疑已飄飄然。
茲遊恐難再，遲留不能前。
如何林間月，弄影明娟娟。
催歸猶恨早，正恐陵谷遷。
到家追悔甚，誓將世務捐。
却尋向來路，迹斷難攀援。
春雨正濛密，澗水鳴潺湲。
徘徊不可上，愧爾無仙緣。